Energia Intiassa

**Energia Intiassa** käsittelee Intian energiantuotantoon ja -kulutukseen liittyviä asioita. 

## Energialähteet, voimalaitoskapasiteetti ja primäärienergian tuotanto

Hiili on Intian käytetyin primäärienergian lähde. Intia on maailman 2. tai 3. suurin hiilentuottajamaa Kiinan jälkeen. Valtiollinen hiiliyhtiö Coal India on maailman suurin hiilentuottajayhtiö, joka vastaa yli 80 prosentin osuudesta  Intian hiilentuotannossa. Intian oma hiilentuotanto on kasvanut 2010-luvulla huomattavasti, ja Coal India ennakoi sen kasvavan myös lähivuodet. Budjettivuonna 2018-2019 Intia tuotti 730 miljoonaa tonnia hiiltä, mutta käytti yhteenä 965 miljoonaa tonnia. Hiilentuonnin määrä oli 235 miljoonaa tonnia. Hiiltä tuodaan erityisesti Intian energiateollisuuden ja terästeollisuuden tarpeisiin. Hiiltä tuodaan erityisesti Indonesiasta, mutta myös Etelä-Afrikasta, Yhdysvalloista ja Australiasta. Terästeollisuuden käyttämää hiiltä ei Intiassa juuri louhita, joten ainakin sen tuonti jatkuu. Tuontihiili maksoi Intialle vuonna 2018 noin 24,6 miljardia Yhdysvaltain dollaria; arvolla mitattuna Intia oli maailman toiseksi suurin hiilentuoja Japanin jälkeen.  Koska energiantarve kasvaa intialaisten elintason ja sähköntarpeen kasvaessa, useita uusia hiilivoimaloita otetaan käyttöön vuoteen 2023 mennessä.

Intia tuottaa osan käyttämästään maaöljystä ja -kaasusta, mutta on silti maailman suurimpia näiden energialähteiden tuojia. Vuonna 2017 Intia oli maailman 3. suurin maaöljyn käyttäjä. Maaöljyä tuotettiin kansallisesti 35,7 miljoonaa tonnia (MT), ja tuotiin 220,4 MT eli maaöljystä yli 80 prosenttia tulee ulkomailta. Vuonna 2017 Intia oli maailman 4. suurin nesteytetyn maakaasun (LNG) tuoja Japanin, Etelä-Korean ja Kiinan jälkeen. Intian toi vuodessa yhteensä 19,22 MT LNG-kaasua (2017). Helmikuussa 2019 maakaasun siirtoverkon pituus oli Intiassa 16&nbsp;226 kilometriä. 
   
Oheinen ympyrädiagrammi kuvaa Intian energiatuotantoa (yhteensä 888,1 Mtoe) energialähteiden mukaisina osuuksina kansainvälisen energiajärjestö IEA:n mukaan vuonna 2017. Yksikkönä kaaviossa on Mtoe (1 Mtoe=11,63 GWh). Pääosa Intiassa käytetystä maaöljystä jalostetaan esimerkiksi liikenteen polttoaineiksi ja muihin käyttötarkoituksiin. Tästä syystä alla taulukossa esitettyä voimalaitoskapasiteettia tarkasteltaessa raakaöljyn ja öljynjalostustuotteiden osuus on hyvin pieni, vaikka primäärienergialähteenä osuus on suuri.

Intian toimintavalmiiksi asennettujen voimalaitosten tuotantokapasiteetti oli maan energiaministeriön mukaan yhteensä 365,981 GW (30.11.2019). Tuotantokapasiteetti jakautuu omistuksen mukaan seuraavasti: valtio (25,2%), osavaltiot (28,5%) ja yksitynen sektori (46,6%). Voimaloista 62,7 prosenttia on fossiilisia polttoaineita käyttäviä lämpövoimalaitoksia. Voimalaitoskapasiteetin mukaan energialähteiden jakauma on (30.11.2019):

1) Uusiutuva energia () tarkoittaa tässä pieniä vesivoimaloita, biokaasulaitoksia, biomassavoimaloita, kaupunki- ja teollisuusjätteen käyttöä voimantuotantoon, aurinko- ja tuulivoimaa. 

Vuonna 2018 Intia oli asennetun voimalakapasiteetin perusteella maailmanlistan sijalla 4 tuulivoimassa, sijalla 5 aurinkovoimassa samoin kuin uusiutuvassa energiassa. Puhtaan energian investointeihin maa sijoitti 90 miljardia Yhdysvaltain dollaria ja oli tällä mittarilla maailmanlistan sijalla 6. Intian tavoitteena on saavuttaa 175 GW:n uusiutuvan energian voimalakapasiteetti budjettivuoteen 2022 (4/2021-3/2022) mennessä. Tavoitteen saavuttaakseen tuulivoiman tuotantokapasiteettia on suunniteltu nostettavan 60 GW:iin budjettivuoteen 2022 mennessä. Aurinkovoiman voimalakapasiteettia pyritään nostamaan jopa 100 GW:iin 2022 mennessä. Osana tavoitetta Intian hallitus valmistelee poliittista "vuokraa katto" -lähestymistä, jolla tuettaisiin tavoitetta nostaa katoille asennettujen aurinkopaneelien osuus 40 gigawattiin vuoteen 2022 mennessä. Uusiutuvan energian voimaloiden osuutta asennetusta kokonaiskapasiteetista pyritään nostamaan 40 prosenttiin vuoteen 2030 mennessä.  

Suurimmat uusiutuvan energiatuotannon kasvumahdollisuudet nähdään merituulivoimaloissa ja aurinkoenergiassa. Aurinkovoiman tuotantohinta laski Intiassa vuonna 2017 ennätyksellisen alas, mistä syystä peruttiin joitain hiilivoimalahankkeita.  

## Sähköntuotanto ja jakelu
Sähköntuottajana ja kuluttajana Intia on maailman kolmanneksi suurin. Sähkön vuosituotannoksi raportoitiin 1&nbsp;561 terawattituntia lokakuussa 2019. Sähkönkulutus henkeä kohti on ollut hyvin alhaisella tasolla, mutta kasvaa. Kansainvälisen energiajärjestö IEA:n mukaan intialainen kulutti vuonna 2017 keskimäärin 1,0 MWh sähköä kun suomalaisten keskikulutus oli 15,5 MWh.

Sähkönjakelu Intian kyliin saavutti välitavoitteensa 2018, kun viimeiseenkin kylään saatiin sähkö.

## Kuvia

Tiedosto:Pétrole et gaz - Péninsule indienne.svg|Intian maaöljyn (vihreällä) ja -kaasun (punaisella) päätuotantoalueet .
Tiedosto:Coal mine in Dhanbad, India.jpg|Intialainen hiilen avokaivos Jharkhandin osavaltion Dhanbadissa.
Tiedosto:ONGC Oil Platform.jpg|Intialaisen Oil and Natural Gas Corporation -yhtiön (ONGC) porauslauttoja Bombay High -öljy- ja kaasukentällä.
Tiedosto:NTPL Tuticorin NLCIL.jpg|Tamil Nadun osavaltion Tuticorinin satamakaupungissa (Thoothukudi) sijaitseva lämpövoimalaitos (2 x 500 MW) jäähdytystorneineen.
Tiedosto:Kudankulam Nuclear Power Plant Unit 1 and 2.jpg|Koodankulamin ydinvoimalaitoksen voimalayksiköt 1 ja 2 (2*1000 MW; kuva 11/2016).
Tiedosto:Salaldam.jpg|Chenabjoessa Ladakhissa sijaitseva Salalin voimalapato. Salalin vesivoimalassa on 6 x 115 MW:n Francis-tyypin generaattoria; voimalayksikköjen yhteisteho on 690 MW.
Tiedosto:Windmill at Mandvi Beach, Kachchh - panoramio.jpg|Tuulivoimaloita Gujaratin osavaltion rantahietikolla (Mandvi Beach).
Tiedosto:Solar Power Plant Maharashtra I in state of Maharashtra, India, 67.2-MWp DC.jpg|Suuret aurinkovoimalat tarvitsevat laajoja maa-alueita. Kuvassa Maharashtran osavaltiossa sijaitseva 67,2 MWp:n Maharashtra I -aurinkovoimalaitos.

## Lähteet

## Aiheesta muualla
*Power Sector at a Glance: All India (Ministry of Power, Govt. of India via National Informatics Centre (NIC)); merkintä 1 Unit=1 kWh, MU= Million Unit= GWh, BU = Billion unit= TWh  (nic.in)
*Gardiner Harris (17.11.2014) Coal Rush in India Could Tip Balance on Climate Change  (nytimes.com)
*PRIS: India (Intian ydinvoimayksiköiden status)  (iaea.org)